text: Sydøstjyllands Politi slog til mod indbrud
  24 juli 2015 kl. 09.28
  Sydøstjyllands Politi har i nat gennemført en aktion på baggrund af de seneste tids indbrud i Kolding-området. Det oplyser politiet i en pressemeddelelse.
  - Det har været en begivenhedsrig nat, og vi har slået til flere steder. Resultatet er, at vi her til morgen står med fem anholdte, fortæller vicepolitiinspektør Peter balsgaard i pressemeddelelsen.
  - Det drejer sig både om anholdte i forbindelse med indbrud, men tingene udviklede sig i løbet af vores aktion i nat, så vi har også anholdt personer i narkosager. Vi kan ikke fortælle mere på nuværende tidspunkt, men vi er meget tilfredse med udkommet af nattens arbejde, fortæller vicepolitiinspektøren.
  De fem anholdte fremstilles i Grundlovsforhør i løbet af i dag, og det forventes, at en række af fremstillingerne bliver for lukkede døre.
  